เพิ่งได้มีโอกาสมาเยี่ยมเยียนร้านแถวซอยอารีย์ที่ขึ้นชื่อแหล่งร้านอาหารเก๋ๆ เป็นครั้งแรกเลยเลือกร้านนี้มาลอง 

แนะนำว่าแถวนี้ไม่ค่อยมีที่จอดรถค่ะ จอดข้างทางเอา ถ้าคนเยอะคงอดทาน 

บรรยากาศร้านนี้เค้าน่ารักดีค่ะ แต่งร้านสไตล์เปลือยๆ ที่นั่งทานข้างนอกก็มีทั้งแบบสนามหญ้า แล้วก็โต๊ะ open door รับลมด้านนอก หรือจะนั่งแอร์ด้านในร้านก็เย็นๆและเก๋ดี

อาหารที่สั่งมา
- พิซซ่าหน้าพาร์มาแฮม+มาสคาโปโลนี่ชีส (350บาท)รสชาติโอเครเลยนะ ชีสเยอะ อร่อยค่ะ เว้นแต่แป้งยังไม่บางมาก เลยออกเหนียวนิดนึง 
- สลัดปูนิ่ม (280บาท) ก็มีปูนิ่มทอดมาด้านบน น้ำสลัด Thousand Island เข้ากัน ก็พอใช้ได้
- อกเป็ดรมควันราดซอสเบอร์รี่ (280บาท) อันนี้สั่งตามคอมเม้นท์อื่นๆ แต่ส่วนตัวไม่ค่อยชอบอ่ะ เพราะน้ำเบอร์รี่ที่ราดมาทานแล้วเหมือนยาน้ำแก้ไข้เด็ก บางคนคงพอเข้าใจอารมณ์ -*- แถมราคาแพงเว่อร์ไปหน่อยกับเป็ดบางๆแค่ไม่กี่ชิ้น
- เนื้อสันนอกวากิวออสเตรเลีย 230 กรัม (650บาท)เนื่อไม่ค่อยดีนะ เอ็นเยอะ เลยออกแนวเหนียวไม่นุ่มละมุนลิ้นเท่าไร แอบแพงเกินราคาไปนิด
- ลิงกวินี่เส้นดำซอสกุ้ง อันนี้ท่าทางจะฟินสุดค่ะ กุ้งตัวใหญ่ดี สดมากกรุบๆเลยทีเดียว ซอสกลมกล่อมดีเริ่ด เส้นก็ทำได้สุกกำลังดี ชอบเลยล่ะเมนูนี้ 

ร้านนี้จะมีแนวอาหารญี่ปุ่นฟิวชั่นเยอะมากเหมือนกัน เห็นหลายโต๊ะสั่งมาก็น่าทานใช่เล่น คราวหน้าอาจจะได้ไปลองแล้วมาบอกกันต่ออีกที

วันนี้ค่าเสียหายรวม 2200นิดๆ ทาน 2 คนเอง อิ่มพอประมาณ ถือว่าแพง แต่ให้เป็นค่าบรรยากาศละกัน 